Mandag gik startskuddet på Danmarks Idrætsforbunds landsdækkende cykelløb - Ride4Rehab - fra Aalborg Kaserne. Et cykelløb for skadede veteraner. Over de næste otte dage skal flere end 50 danske og udenlandske skadede veteraner cykle 850 kilometer på tværs af Danmark for at sætte fokus på landets soldater. En af dem er Martin Troelsen, som i år er med for første gang. Han var udsendt til Kosovo i 1999 og 2000 og har siden været ramt af PTSD og angst. Derfor har Ride4Rehab stor betydning for ham. For han er ikke den eneste. Alle deltagerne til cykelløbet er på den ene eller anden måde skadet efter krig - hovedparten lider af PTSD. - Som skadet veteran har jeg en mulighed for at finde ligesindede og få muligheden for at snakke taktikker, og hvad gør jeg lige. Modsat når man bare sidder derhjemme og kukkelurer, siger Martin Troelsen. En personlig betydning Inden rytterne begav sig ud på starten af de 850 kilometer skulle faldne soldater mindes. For det er det, hele løbet handler om - at sætte fokus på de danske soldater. Men for Martin Troelsen handler det også om noget personligt. Han har siden sin udsendelse kæmpet med ensomhed efter at have isoleret sig fra omverdenen. Men i samvær med andre veteraner er der et frirum. - Det betyder jo, at jeg ikke behøver at forklare mig. Jeg behøver ikke forklare, hvorfor jeg går over i et hjørne og tager fem minutters pause og lige får lov til at tømme hovedet, siger han. Cykelløbet afholdes af Danmarks Idrætsforbunds soldaterprojekt i et samarbejde med KroagerFonden, Danmarks Cykle Union og Dansk Militært Idrætsforbund. - Det er jo noget, vi gør for at sætte fokus på de her mange soldater, som vi har sendt ud gennem tiderne. Dem har vi fået en forkærlighed for lige siden 2011, siger næstformand i Danmarks Idrætsforbund Frans Hammer, som selv cykler med. Støtte på turen Fulgt ud af militærpoliti kunne veteranerne cykle afsted mod Viborg og de første 113 kilometer af turen. Men ikke alene. På turen er både politikere, skuespillere, atleter og andre kendte danskere for at støtte op. Derudover er der for første gang internationale deltagere med. 10 veteraner fra Canada, Storbritannien og USA har taget turen til Danmark for at deltage i det landsdækkende cykelløb gennem et samarbejde med Invictus Games Foundation, som er et internationalt rehabiliteringsprogram, som bruger sporten i kampen om at hjælpe skadede veteraner. Og hos Danmarks Idrætsforbund er de ikke i tvivl om, hvordan cyklingen kan hjælpe veteranernes velfærd. - Den ro naturen kan give, den kender vi også selv, og den har bare endnu større virkning, når livet måske har slået lidt krøller, og du er PTSD-ramt, siger Frans Hammer. Gennem hele turen følger ressourcepersoner med - herunder holdkaptajner, ambulancereddere, cykelmekanikere og massører. Venskaber for livet Det er kun fjerde gang Ride4Rehab afholdes. Det er også blevet kørt i 2013, 2018 og 2021, og gennem de tidligere oplevelser har Frans Hammer og Danmarks Idrætsforbund set, hvilken betydning cykelløbene har for de mange veteraner. - Det har en kæmpe indflydelse. Det er også noget af det, som vi blankt må erkende, at vi har lært lidt af. Både at de har fået et sammenhold med hinanden, de er gode venner, det kan man tydeligt mærke på dem. Men også det at komme ud og få noget sved på panden, det er ikke noget, som skader. Og så har vi fundet ud af, at sådan noget som at komme ud og cykle, det har en rigtig god indvirkning på dem, siger Frans Hammer og bakkes op af Martin Troelsen, som gennem Ride4Rehab har fået flere gode venner. - Det giver noget kammeratskab, det giver mulighed for at komme til at snakke med andre veteraner, som også er skadet, for at stifte et kammeratskab med andre end mig selv. Cykelløbet slutter først 12. juni, når rytterne når Brøndby.
Skadede veteraner fra hele landet cykler i disse dage på tværs af Danmark.